Patagonia, Inc.

**Patagonia, Inc.** američki je maloprodajni brend koji proizvodi odjeću, opremu i hranu za aktivnosti na otvorenom. Osnovao ga je Yvon Chouinard 1973, a sjedište mu je u gradu Ventura, Kalifornija. Patagonia ima svoje prodavnice u više od 10 zemalja, te fabrike u 16 zemalja.

## Historija 
Yvon Chouinard, istaknuti penjač, započeo je 1957. prodaju ručno kovane planinarske opreme kroz svoju kompaniju Chouinard Equipment. Do 1965. radio je sam, kada se udružio sa Tomom Frostom kako bi unaprijedili proizvode i odgovorili na rastuću ponudu i potražnju.

Great Pacific Iron Works, prva prodavnica Patagonije, otvorena je 1973. u bivšoj fabrici za preradu mesa Hobson u ulici Santa Clara u Venturi, blizu Chouinardove kovačnice. Godine 1981. Patagonia i Chouinard Equipment postali su dio Great Pacific Iron Worksa, a tri godine kasnije Chouinard je promijenio naziv kompanije u Lost Arrow Corporation.

Patagonia je proširila svoju ponudu proizvoda i na odjeću namijenjenu drugim sportovima, poput surfovanja. Pored odjeće, nudi i druge slične proizvode, uključujući hranu za kampovanje. Prodaja je do 2015. godine porasla na 750 miliona dolara. Krajem 2010-ih, Patagonia flisevi postali su prepoznatljivi po tome što su ih nosili finansijski rukovodioci, a 2019. godine kompanija je objavila da će distribuciju brendiranih proizvoda usmjeriti firmama koje su posvećene ekološkim, društvenim i korporativnim upravljačkim inicijativama.

U septembru 2020, Patagonia je objavila da će Rose Marcario odstupiti sa pozicije glavne izvršne direktorice, a da će je naslijediti Ryan Gellert.

U septembru 2022, Chouinard je prenio vlasništvo nad Patagonijom (sve dionice s pravom glasa, tj. upravljačkih dionica, koje čine oko 2% ukupnih) na Patagonia Purpose Trust, fond kojim upravlja porodica Chouinard sa savjetnicima. Chouinardov cilj bio je da se profit koristi za borbu protiv klimatskih promjena i zaštitu zemljišta. Sve dionice bez prava glasa prenesene su na Holdfast Collective, organizaciju tipa 501(c)(4). Ovim potezom Chouinard je izbjegao oporezivanje poklona na dionice bez prava glasa, jer su prenesene na neprofitnu organizaciju, dok je efektivno zadržao kontrolu nad kompanijom putem fonda koji posjeduje dionice s pravom glasa. Na prijenos dionica s pravom glasa obračunat je porez na poklon u iznosu od 17 miliona dolara.

## Proizvodnja 
Interne revizije provedene 2007. i 2011. pokazale su da su fabrike u Tajvanu, koje su dio proizvodnog lanca Patagonije, bile uključene u trgovinu ljudima, što je navelo kompaniju da poduzme mjere za rješavanje problema zloupotrebe radne snage.

Godine 2011. utvrđeno je da je Patagonia koristila neprirodne vodene repelente kako bi njihova odjeća efektivno odbijala vodu. Ova sredstva su proglašena kancerogenim, a uprkos tome, Patagonia ih je nastavila koristiti. Nakon tih saznanja, kompanija je promijenila materijale koje koristi za vodorepelenciju, te su pronađeni samo tragovi kancerogenih materija.

U junu 2016. Patagonia je objavila skup principa za tretman životinja koje se koriste u proizvodnji vunene odjeće, kao i smjernice za korištenje i održivost zemljišta.

Godine 2017. pokrenula je program razmjene i preprodaje pod nazivom Worn Wear, kroz koje je moguće zamijeniti dobro očuvane proizvode za kredit za novu robu. Korištena oprema se čisti, popravlja i prodaje putem web-stranice "Worn Wear". Godine 2019, Patagonia je pokrenula program ReCrafted kroz koji proizvodi i prodaje odjeću napravljenu od ostataka tkanine dobijene od korištene opreme svog brenda. Program promoviše duži vijek trajanja odjeće kroz edukativne videozapise o šivenju i pomoć stručnjaka, kako u Sjedinjenim Američkim Državama, tako i u Evropi.

Iste godine, kompanija je objavila da ima za cilj da do 2025. postane klimatski neutralna. Patagonia nudi doživotnu garanciju na proizvode i usluge popravke. Također primjenjuje strategiju kružne ekonomije u dizajnu proizvoda. Godine 2021. objavljeno je da kompanija više neće proizvoditi odjeću sa dodatnim korporativnim logotipima kako bi produžila vijek trajanja odjevnih predmeta.

U decembru 2021, Evropski centar za ustavna i ljudska prava podnio je krivičnu prijavu nizozemskom sudu protiv Patagonije i drugih brendova, tvrdeći da su imali korist od prisilnog rada Ujgura u kineskoj regiji Xinjiang. Dana 30. juna 2023, nizozemska istraživačka novnarska platforma Follow the Money objavila je članak o Patagonijinom korištenju istih fabrika koje koriste i brendovi brze mode poput Decathlona i Primarka. Radnici u tim fabrikama rade u znatno lošijim uslovi od standarda koje Patagonia javno dijeli. U fabrikama MAS Holdingsa u Šri Lanki nije neuobičajeno da rade smjene od 14 sati. Patagonia koristi metod razvijen od Anker Research Instituta za određivanje vrijednosti plate za dostojanstven život. U tim fabrikama radnici zarađuju manje od polovine te plate. Prema Patagoniji, kompanija nema kontrolu nad platama i uslovima rada jer nema vlasništvo nad tim fabrikama.

### Patagonia Provisions 
Godine 2012, Patagonia je osnovala novu diviziju pod nazivom Patagonia Provisions za proizvodnju prehrambenih proizvoda. Program je započeo sa pakovanim lososom, a zatim su proširili ponudu na konzerviranu ribu, sušeno voće, sušeno meso i druge pakovanja popularna među ljubiteljima boravka u prirodi.

## Aktivizam 
Od 1985. Patagonia donira 1% od ukupne prodaje ekološkim zacijama kroz inicijativu Jedan posto za planetu (jedan od osnivača je i Yvon Chouinard). Kompanija koristi reklamne kampanje kako bi skrenula pažnju na uticaj modne industrije na okolinu, nudi popravke stare odjeće, te reciklažu i razmjenu proizvoda. Godine 2016. obavezala se da će 100% prihoda ostvarenih na Crni petak donirati ekološkim zacijama, u ukupnom iznosu od 10 miliona dolara. U junu 2018. kompanija je objavila da će donirati 10 miliona dolara, koje je dobila kroz poreske olakšice iz 2017. godine, grupama posvećenim zaštiti zraka, zemlje i vode, te pronalaženju rješenja za klimatsku krizu.

U februaru 2017, Patagonia je predvodila bojkot sajma Outdoor Retailer, koji se tradicionalno održavao u Salt Lake Cityju, Utah, zbog zakonodavnih prijedloga države Utah o prijenosu saveznih zemljišta na državu. Patagonia se protivila zahtjevu tadašnjeg guvernera Garyja Herberta da Trumpova administracija ukine status nacionalnog spomenika Bears Earsu. Nakon što su se bojkotu pridružile i druge kompanije, zator sajma Emerald Expositions odlučio je preseliti događaj u drugu saveznu državu.

Dana 6. decembra 2017, Patagonia je pokrenula tužbu protiv Vlade Sjedinjenih Američkih Država i predsjednika Donalda Trumpa zbog odluka o značajnom smanjenju zaštićenih područja nacionalnih spomenika Bears Ears (za 85%) i Grand Staircase–Escalante (za gotovo 50%). Tužba se odnosila na tumačenje Klauzule o imovini američkog Ustava, prema kojoj Kongres ima ovlaštenja nad saveznim zemljištima. Tadašnja izvršna direktorica, Rose Marcario, tvrdila je da Zakon o starinama iz 1906. nije dao nijednom predsjedniku pravo da poništi odluke prethodnog presjednika o proglašenju nacionalnih spomenika.

U julu 2020. Patagoni je obustavila oglašavanje na Facebooku i Instagramu u okviru kampanje "Stop Hate for Profit", koje su pokrenule američke zacije za građanska prava zbog nedovoljnog suzbijanja govora mržnje na tim plaformama.

Uoči izbora u SAD-u 2020, Patagonia je počela u odjeću ušivati etikete sa porukom "Vote The Assholes Out", ciljajući na političare koji negiraju klimatske promjene. Dana 5. aprila 2021, Patagonia je donirala milion dolara aktivističkim grupama Black Voters Matter i New Georgia Project, u vezi sa zakonima o registraciji birača u Georgiji.

## Inicijative održivosti 
Patagonia je poznata po tome što održivost predstavlja ključni dio njenog poslovanja i identiteta samog brenda. Od početka, cilj kompanije bio je "koristiti poslovanje kako bi inspirisali i primijenili rješena za ekološku krizu". Ova ideja uticala je na mnoge odluke i pomogla Patagoniji da postane jedna od najprepoznatljivijih kompanija po ekološkoj odgovornosti u modnoj industriji. Tokom godina, kroz različite programe, kompanija je štitila prirodu, smanjivala otpad i poboljšavala radne uslove.

Jedan od glavnih ciljeva kompanije je fokus na materijale i dizajn proizvoda. Patagonia nastoji smanjiti negativan uticaj na okolinu korištenjem odgovornijih materijala. Planira u potpunosti prestati koristiti nove tkanine na bazi nafte do 2025. Umjesto toga, koristi takozvane "preferirane materijale", uključujući reciklirani poliester, organski pamuk i pamuk sa certifikatom Regenerative Certified, kao i perje koje zadovoljava Responsible Down Standard. Ovi materijali doprinose smanjenju otpada i zagađenja.

Patagonia se također fokusirala na regenerativnu organsku poljoprivredu, posebno na pamuk i vunu. Ovaj pristup ne obuhvata samo standardne organske prakse, nego pomaže poljoprivrednicima da obnove zdravlje tla, apsorbuju ugljik i podrže biodiverzitet. Stručnjaci navode da ovo predstavlja pomak od pukog "recikliranja" ka "uzgoju sa višom vrijednošću", gdje se proizvode materijali koji imaju pozitivan uticaj na planetu.

U svom lancu snabdijevanja, Patagonia je uvela saradničke programe održivosti na kojima rade radnici, dobavljači i partnerske zacije. Umjesto da sama provjerava fabrike, kompanija direktno sarađuje s dobavljačima kako bi identifikovala probleme i razvila zajednička rješenja. Istraživanja pokazuju da ovaj kooperativni model pomaže u zaštiti prava radnika i podizanju ekoloških standarda kroz cijeli proces proizvodnje.

Još jedan važan dio strategije održivosti je transparentnost lanca snabdijevanja. Na svojoj web-stranici kompanija dijeli informacije o fabrikama i partnerima, te ih procjenjuje prema kvaliteti, uticaju na okolinu, društvenoj odgovornosti, te praksama nabavke. Također podržavaju i bolje radne uslove i ljudska prava za ljude koji proizvode njihove produkte širom svijeta.

## Također pogledajte 
* Poslovne aktivnosti i klimatske promjene
* Modni aktivizam – Korištenje mode kao sredstva za društvene i ekološke promjene
* Spisak brendova za penjanje i planinarsku opremu

## Reference 
Kategorija:Američki brendovi